เช้านี้ค่าฝุ่นกรุงเทพมหานครและปริมณฑล ลดลงเล็กน้อยแต่ยังเกินเกณฑ์ 56 พื้นที่  แต่ต้องเฝ้าระวังจุดความร้อนโดยรอบพื้นที่อาจทำให้ฝุ่นสูงขึ้นได้
เช้านี้ค่าฝุ่นกรุงเทพมหานครและปริมณฑล ลดลงเล็กน้อยแต่ยังเกินเกณฑ์ 56 พื้นที่ แต่ต้องเฝ้าระวังจุดความร้อนโดยรอบพื้นที่อาจทำให้ฝุ่นสูงขึ้นได้                นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากการติดตามตรวจสอบสถานการณ์ฝุ่นละออง PM 2.5 ในพื้นที่กรุงเทพมหานครและปริมณฑลวันนี้ 26 กุมภาพันธ์ 2563 ปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 39 - 81 ไมโครกรัมต่อลูกบาศก์เมตร ภาพรวมปริมาณฝุ่นละอองลดลงเล็กน้อยในหลายพื้นที่จากเมื่อวานนี้ 25 กุมภาพันธ์ 2563 แต่ยังเกินเกณฑ์มาตรฐานที่กำหนดในระดับสีส้มเหลือ 56 พื้นที่ โดยมีค่าฝุ่นสูงสุด 7 พื้นที่ บริเวณริมถนนลาดพร้าว เขตวังทองหลาง  เขตดินแดง  เขตบึงกุ่ม  ริมถนนนวมินทร์ เขตบางกะปิ  เขตหลักสี่  เขตลาดกระบัง และเขตบางเขน เนื่องจากช่วงกลางคืนเมื่อวานจนถึงขณะนี้มีลมแรงขึ้นช่วยกระจายฝุ่นละอองได้บางส่วน ขณะเดียวกันสภาพการจราจรหนาแน่นและติดขัดสะสมในหลายเส้นทางตั้งแต่ช่วงค่ำเมื่อวานจนถึงขณะนี้ ประกอบกับ จิสด้า ยังตรวจพบจุดความร้อน (Hotspot) บริเวณจังหวัดโดยรอบกรุงเทพมหานคร และอิทธิพลจากลมตะวันออกที่อาจพัดพาฝุ่นละอองเข้ามาแล้วเกิดการสะสมในพื้นที่ โดยอยากให้ประชาชนหลีกเลี่ยงไปใช้รถสาธารณะแทนรถยนต์ส่วนบุคคลช่วงวิกฤติฝุ่นละอองขณะที่สถานการณ์หมอกควันภาคเหนือ 9 จังหวัดวันนี้ 26 กุมภาพันธ์ 2563 คุณภาพอากาศมีปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 45 - 118 ไมโครกรัมต่อลูกบาศก์เมตร และค่าฝุ่นละออง ขนาดไม่เกิน 10 ไมครอน (PM 10) ตรวจวัดได้ระหว่าง 68 - 133 ไมโครกรัมต่อลูกบาศก์เมตร ภาพรวมแนวโน้มค่าฝุ่นละอองลดลงเล็กน้อยในหลายพื้นที่จากเมื่อวานนี้ 25 กุมภาพันธ์ 2563 โดยค่าฝุ่น PM 2.5 และ PM 10 ยังอยู่ในระดับสีแดงบริเวณ ตำบลจองคำ อำเภอเมือง จังหวัดแม่ฮ่องสอน และมีอยู่ในระดับสีส้มอีก 13 พื้นที่ โดยยังพบปัญหาไฟป่าหมอกควันที่เกิดจากการเผาในที่โล่งอยู่ จึงขอความร่วมมือประชาชน งดเผาเชื้อเพลิงทั้งในที่โล่งและในป่า หากพบเห็นการเผาหรือเกิดไฟป่าโปรดแจ้งสายด่วน 1362